钦定古今图书集成/明伦汇编/官常典/第727卷 > 李成大 潘大同〈弟大本〉
## 钦定古今图书集成/明伦汇编/官常典/第727卷 > 李成大 潘大同〈弟大本〉

按《宋史忠义传》：“成大，字实夫，南康军建昌人，文定公
李迪之从子也。宝祐四年进士。德祐初，知金坛县。北
兵至，与寄居官潘大同、大本率民兵巷战，不胜，大同
兄弟死之，吏民挟成大降，乃潜与胡用存谋复金坛，
事泄，系狱，搒掠不屈，遂杀其二子以惧之，终不屈，笑
曰：‘子为父死，臣为君死’。卒杀之。事闻，赠朝散大夫，直”
秘阁，谥忠节，制曰：“外难方炽，拥名城数十而降者相
望也。守封疆之臣，父忠于前，子继于后，如晋卞氏，可
无褒乎？通直郎、知镇江府金坛县兼弓手砦兵正李
成大，劲气排霄，精忠贯日。壮志弗就，以没其身，襚以
大夫之阶，官其二孤，用奖英爽。”